- Det er ikke, fordi jeg ville være ulykkelig uden, men jeg kan bare godt lide at have flotte tasker. Der er nogle, der samler på ure, skibe i en flaske, og det her er så min hobby. Men jeg dør ikke uden, og jeg ved godt, det ikke gør mig glad resten af livet.

Droppede ud af gymnasiet

Da filmholdet gik i gang for fem måneder siden, var Alva midt i en svær periode af sit liv, som ingen taske i verden kunne kurere.

Tidligere har hun været i terapi for blandt andet angst og valgte at droppe ud af gymnasiet sidste sommer efter to en halv dag. Kort efter blev hun spurgt, om hun ville medvirke i tv-dokumentarserien.

Folk bliver ved med at sige til mig, at jeg skal have en uddannelse. Prøv og hør her, du skal finde din egen vej. Alva fra DR3'-serien 'Fars pige'

Hvorfor valgte du at droppe ud af gymnasiet?

- Folk tror, at jeg nok er for fin til at gå i skole. Men hey I’m not being a brat about that. Jeg fik det fysisk og psykisk dårligt af at starte på grund af min angst. Jeg har været i terapi for angst, og det kom op igen. Det var dybt forfærdeligt.

Er du bange for, at du en dag vil fortryde, at du ikke tog en uddannelse?

- Nej. Folk bliver ved med at sige til mig, at jeg skal have en uddannelse. Prøv og hør her, du skal finde din egen vej.

'Følte mig ikke sikker'

I folkeskolen var Alvas far var den sejeste far i klassen. Sådan en der hentede dem i sine hurtige biler og kørte dem ud til kæmpe trampoliner på sit lager. Alva var populær. Lige indtil mobningen begyndte.

Hun husker, hvordan de andre begyndte at snakke grimt til hende og behandle hende, som om hun var mindre værd.

- Måske fordi jeg gik i en pelsjakke, som min far havde lavet specielt til mig, som den eneste i 5. klasse. Det var forfærdeligt at være i skole, og jeg følte mig ikke sikker.